Predkladacia správa

             Dňa 9. decembra 2011 sa v Bruseli uskutoční zasadnutie Európskej rady. Pred začiatkom samotného zasadnutia Európskej rady sa uskutoční podpis prístupovej zmluvy s Chorvátskom. Delegáciu SR povedie predsedníčka vlády SR Iveta Radičová. 
 
            Lídri EÚ 27 budú v úvode zasadnutia Európskej rady diskutovať o hospodárskej politike v zameraní na iniciatívy podporujúce rast, znižovanie regulačnej záťaže pre malé a stredné podniky, ako i jednotný trh a dosiahnutie jednotného digitálneho trhu. 
            Ďalšou témou zasadnutia Európskej rady bude posilnenie inštitucionálneho riadenia v záujme dosiahnutia užšej hospodárskej a menovej únie. Predseda Európskej rady Herman van Rompuy predstaví na decembrovom zasadnutí Európskej rady možnosti zmien zmlúv v záujme dosiahnutia užšej hospodárskej a menovej únie. V nadväznosti na vystúpenie predsedu Európskej rady sa očakáva vzájomná výmena názorov členských štátov k tejto otázke. 
            Hlavy štátov a predsedovia vlád EÚ 27 budú tiež diskutovať o energetike, konkrétne o  zhodnotení pokroku v implementácii odporúčaní zo záverov Európskej rady z februára 2011, predovšetkým v oblasti energetickej efektívnosti, vnútorného trhu s energiami, rozvoja energetickej infraštruktúry a vonkajšej energetickej politiky. Zároveň budú prezentované prvotné zistenia týkajúce sa záťažových testov jadrových elektrární.
            Ďalšími témami decembrového zasadnutia Európskej rady bude rozširovanie EÚ a Schengenu. 
 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predsedníčka vlády SR.
 
Preprava členov delegácie bude zabezpečená leteckým špeciálom SR.